San Giœumo

Giœumo (primma do sec. XIX Girœummo, lat. Hierony̆mus, gr.  Ἱερώνυμος, "sacro nomme"), santo, dottô da Gexa latiña (Stridon, vexin a Aquileia, 347 circa - Betlemme 419).

 Vìtta 
De un'axâ famiggia crestiaña, Giœumo o vègne a Romma zoeniscimo, co l'amigo Bonozo, pe compîghe di eccellenti studdi de gramæga e retorega. Chì, sotta di meistri valenti (Elio Donao o fu un de questi), o l'inclinò definitivamente pe a filologia e e lettie co-in attezzamento e una pascion che han caratterizzao o so ascetismo e han fæto do Giœumo o scimbolo de l'umaneximo crestian. Con Bonozo, a-a fin di studdi romen, o passa inta Gallia, a Treviri, donde o trascore dotrei anni, studiando e trascrivendo di œuvie. Dapœu o retrovemmo a Aquileia, inte 'n circolo dotto arecugeito in gio a-o vesco Valeian e frequentao ascì da-o so amigo Rufin; ma into 373 Giœumo, con Bonozo e doi atri amixi, o çerca a via de l'Oriente. Into 374 o l'è a Antiochia donde Evagrio o l'accœugge e o l'asciste durante una longa maotia. Inte questi anni a Caçidde s'alœuga a rivoluçion intelletuâ do Giœumo, o so netto ripuddio da lettiatua pagaña e a decixon de dedicâ a-a scritua ogni so pascion: caoza ne saiæ stæto - o contava lê mæximo a Eustochio, inte 'na lettia famoza (XXII, 30) - un sœunno into quæ Criste o gh'aiva rimproverao d'êse "çiçeronian, no crestian". 

Lasciao Antiochia e retiaose into deserto, o l'attende alacremente a-o studdio de l'ebraico e de l'exegexi bibblica. Induto a sciortî da-o so izoamento da-e ripercuscioin do conflito tra Paolin e Meleçio, into coscì díto scisma de Antiochia, o Giœumo o fu persoazo da Evagrio a pigiâ e parte do primmo (ch'o l'ordenò sacerdote), ma o combattè contra l'estremismo di luçiferien (379). L'anno doppo o lasciava però Antiochia pe seguî a Costantinopoli e leçioin de Grigœu Naziançeno e perfeçionâ o studio do grego: into 382, con Paolin e Epifanio de Salamiña, o Giœumo o vegne a Romma e o parteçipa a-o concilio indîto da pappa Damazo pe resciorve o scisma antiocheno. 

Assæ aprexao da-o pappa lettiao, o l'è incaregao de rivedde in sce-i testi greghi l'antiga verscion latiña da Bibbia: da quest'œuvia l'è nasciúo o Psalterium Romanum (o Gallicanum o saiâ preparao da-o mæximo Giœumo ciu avanti). No solo i studdi biblichi tegnan impegnao o Giœumo: in sce l'Aventin, inta caza da Marçella, o reünisce in gio a lê de nobile matroñe de quæ o l'è ghia ascetica e meistro sprituâ. Nofoiseché a so impaçiente predicaçion de ascetismo a restrenze o gruppo di amixi, dementre che i avversai personæ se fan menaçoxi: a-a morte do Damazo (dex. 384), o Giœumo o prefeisce lasciâ Romma e tornâ a-a quiete studioza. A Antiochia o l'è razonto però da-a Paola e da so figgia Eüstochio, e con liatre o Giœumo o se stabilisce (stæ do 386) a Betlemme, donde o dirizze un monestê maschî, mentre a-a Paola l'è affiao a cua de un femminî. 

Pe ciu che un trentennio o Giœumo o l'acompisce un travaggio imponente de tradutô, exegeta e polemista. O prepara i commentai biblichi: Filemon, Galati, Efexin, Tito (386-87); Ecclexiaste (389-90); Nahum, Sofonia, Michea, Aggeo, Abacuc (393); Giona e Abdia (396); Matê (398); Osea, Gioele, Amos, Maachía e Zacaja (406); Daniælo (407); Izaia (408-10); Ezechiælo (411-14); Apocalisse; Geremia (incompl., 415-19). A so exegexi a procede da l'allegorismo origenian a un ezamme ciu aderente e lettiâ, e a consente de seguî l'evoluçion de l'attezamento do Giœumo verso o testo biblico. Ovviamente a parte maggiô inte questa evoluçion l'ha avúa a longa esperiença (no meno de 15 anni) de traduttô de l'Antigo Testamento (libbri protocanonneghi e Daniele, Geremia e Ester), ch'a saiâ accugeita inte tutto l'Occidente comme a Vurgâ. 

Tutto questo travaggio no se compì paxificamente: a parte a paoza do 393, dovua a-a polemmica contra Zovegnan, a ciu violenta pe lenguaggio fra e polemiche do Giœumo, donde se riaferma l'assolua superioritæ de l'astinença e da verginitæ, ò a breve disputa epistolâ con Aostin, o scontro con Rufin o l'assumme 'n'importança  particolâ. Questo scontro, ch'o l'ha i so documenti prinçipæ inte di scriti (400-01) do Rufin e inte quelli de risposta (401-02) do Giœumo, o resguardava l'accuza de origenismo fæta a quest'urtimo e da lê furiozamente respinta. Inti urtime polemiche contra Vigilançio, e contra Pelagio (Adversus Pelagianos, 415), dommina a preoccupaçion de evitâ inta prattica ascettica di turbamenti e de mitigaçioin che atri tentan de giustificâ con de raxoin teologiche. 

Importante fonte pe a stoia da lettiatua crestiaña a l'è o De viris illustribus riguardante, in sce l'esempio do Svetonio, i scritoî crestien. A so rielaboaçion do Chronicon do Zœuggio a l'ebbe un'importança fondamentâ inta curtua do Medioevo e do primmo Umaneximo, e a l'è tuttoa fonte insostituibile de notiççie, sorvettutto pe ço che concerne a cronologia da lettiatua latiña. 

Mirabile lettiao e scritô prexeive, de grandiscima erudiçion profaña otra che sacra, o Giœumo o deve a so mao nommina a-o stupendo stile de lettie (circa 150) foscia ancon ciu che a-a traduçion da Bibbia: questa a-o raccomandò a-a curtua medievâ, ma inti epistole i umanisti quattro-çinquecenteschi ritrovon a testimoniança de un dramma curtuâ, into contrasto fra Çiçeron e Criste, ch'o l'ea ancon vivo in lô. 

Se festezza o 30 de setembre.

Patronægo: Libbræ, bibliotecai, studioxi, archiolloghi, archivisti, studenti, tradutoî.

Emblema: capello da cardenâ, lion, crannio, libbro.

 Colegaménti esterni 

Categorîa:Biografìe
categoria:santi